Na temelju članka 30. Zakona o komunalnom gospodarstvu („Narodne novine“, broj 68/18 i 110/18) i članka 32. Statuta Grada Skradina ("Službeni vjesnik Šibensko-kninske županije", broj 10/09, 5/13 i 3/18), Gradsko vijeće Grada Skradina, na 16. sjednici od 19. kolovoza 2019. godine donosi

**ZAKLJUČAK**

**o davanju prethodne suglasnosti na Prijedlog Općih uvjeta**

**isporuke komunalne usluge parkiranja na uređenim javnim površinama**

**I.**

Daje se prethodna suglasnost isporučitelju usluge trgovačkom društvu „Rivina Jaruga“ d.o.o. Skradin, za komunalne djelatnosti, OIB: 35718634536, Trg Male Gospe 4, 22222 Skradin, na Prijedlog Općih uvjeta isporuke komunalne usluge parkiranja na uređenim javnim površinama,

Broj: 1-A/2019, od 28.svibnja 2019.

**II.**

Ovaj Zaključak stupa na snagu dan nakon objave u „Službenom vjesniku Šibensko-kninske županije“, a objaviti će se na oglasnoj ploči i mrežnim stranicama Grada Skradina.

Klasa: 211-01/19-03/4

URBROJ:2182/03-02-19-2

Skradin, 19. kolovoza 2019.g.

**GRADSKO VIJEĆE
GRADA SKRADINA**

 **PREDSJEDNICA**

 **Nadija Zorica, v.r.**

Na temelju članka 30. Zakona o komunalnom gospodarstvu (Narodne novine br. 68/18 I 110/18) direktor društva Rivina Jaruga d.o.o. za komunalne djelatnosti, Trg Male Gospe 4, 22222 Skradin, donosi sljedeće

**OPĆI UVJETI ISPORUKE KOMUNALNE**

**USLUGE PARKIRANJA NA UREĐENIM JAVNIM POVRŠINAMA**

Članak 1.

Zaustavljanjem ili parkiranjem vozila na javnom parkiralištu s naplatom, vozač odnosno vlasnik vozila (u daljnjem tekstu: Korisnik) sklapa s isporučiteljem komunalne usluge Rivina Jaruga d.o.o. (u daljnjem tekstu Isporučitelj komunalne usluge) ugovor o korištenju javnog parkirališta s naplatom uz korištenje dnevne parkirališne karte (u daljnjem tekstu: Ugovor o parkiranju uz korištenje dnevne karte) prihvaćajući propisane opće uvjete ugovora o korištenju javnih parkirališta s naplatom.

Članak 2.

Ugovorom iz prethodnog članka ove odluke isključuje se čuvanje vozila te odgovornost za oštećenje ili krađu vozila.

Članak 3.

Parkirališna površina ima istaknutu obavijest da se radi o parkingu s naplatom, visinu naknade za parkiranje I način naplate parkiranja za javnu površinu Put sv. Jeronima.

Članak 4.

Građani sa područja Grada Skradina, te gospodarski subjekti čiji zaposlenici imaju prebivalište na području Grada Skradina mogu nabaviti mjesečnu ili sezonsku kartu za korištenje gradskog parkirališta. Građani su obvezni prilikom kupnje parkirne karte osobnom iskaznicom dokazati svoje prebivalište, dok zaposlenici prilažu potvrdu gospodarskog subjekta o zaposlenju na području Grada Skradina. Fizičke I pravne osobe koje nemaju prebivalište na području Grada Skradina mogu nabaviti mjesečnu ili sezonsku kartu za korištenje gradskog parkirališta. Osobe s invaliditetom imaju pravo na korištenje povlaštenih karata, a to dokazuju sa odgovarajućom ispravom(prometna dozvola, invalidska iskaznica, osobna iskaznica) i rješenjem(hrvatskog zavoda za mirovinsko osiguranje, nadležnog tijela temeljem propisa o pravima hrvatskih branitelja iz domovinskog rata). Za sve gore navedeno vrijede uvjeti dobivanja sezonske parkirališne karte iz Cjenika.

Članak 5.

Gospodarski subjekti koji se bave iznamljivanjem smještaja (apartmani, sobe I kuće za odmor) mogu nabaviti sezonske karte ovisno o broju ležajeva:

1 – 5 ležajeva - 1 RFID kartica

6 – 10 ležajeva - 2 RFID kartice

11 – 15 ležajeva - 3 RFID kartice

15 < ležajeva - 4 RFID kartice

Članak 6.

Za korištenje javnih parkirališta s naplatom koristi se satna, dnevna i sezonska parkirališna karta.

Vrste i cijene satne i dnevne karte za korištenje javnih parkirališta s naplatom određuje isporučitelj komunalne usluge parkiranja na uređenim javnim površinama, uz suglasnost gradonačelnika Grada Skradina.

Izgled i sadržaj parkirališnih karata za korištenje usluge parking s naplatom određuje Isporučitelj komunalne usluge.

Članak 7.

Naplata satne, dnevne i sezonske karte obavlja se isključivo na blagajni isporučitelja komunalne usluge Put sv. Jeronima.

Članak 8.

Korisnicima koji izgube parkirnu kartu naplaćuje se iznos od početka radnog vremena parkinga za taj dan.

Korisnicima koji koriste sezonske karte naplaćuje se RFID kartica jednokratno prilikom kupovine.

Članak 9.

Isporučitelj komunalne usluge parkiranja na dane 30.04. i 01.05. uvodi cijenu dnevne karte za sve korisnike koja je utvrđena Cjenikom.

Članak 10.

Korisnik javnog parkirališta s naplatom uz korištenje satne i dnevne karte ima pravo na 10 minuta tolerancije, a služi za kraće zaustavljanje I ne naplaćuje se.

Članak 11.

Radno vrijeme parkinga s naplatom: ponedjeljak – nedjelja

08:00-20:00 (01.04. – 31.05. I 01.10.-31.10)

08:00-22:00 (01.06. – 30.09.)

Članak 12.

Isporučitelj komunalne usluge donosi cjenik koji je sastavni dio Općih uvjeta isporuke komunalne usluge parkiranja na uređenim javnim površinama(nalazi se u prilogu).

Članak 13.

Isporučitelj komunalne usluge dužan je za cjenik komunalne usluge parkiranja na uređenim javnim površinama i za svaku njegovu izmjenu ili dopunu pribaviti prethodnu suglasnost Gradonačelnika Grada Skradina.

Članak 14.

Ovi Opći uvjeti stupaju na snagu danom nakon objave u Službenom vjesniku Šibensko-kninske županije, a objaviti će se na oglasnoj ploči i mrežnim stranicama Grada Skradina.

Ur. broj: 1-OUP /2019

U Skradinu, 28. svibnja 2019. godine

 Direktor

 Anita Banić, v.r.